KIRJALLINEN KYSYMYS E-0600/01 esittäjä(t): Heide Rühle (Verts/ALE) ja Gabriele Stauner (PPE-DE) komissiolle. Ehdottoman luottamuksellisten tietojen toimittaminen komissiosta.



Virallinen lehti nro 318 E , 13/11/2001 s. 0082 - 0083



KIRJALLINEN KYSYMYS E-0600/01 esittäjä(t): Heide Rühle (Verts/ALE) ja Gabriele Stauner (PPE-DE) komissiolle (1. maaliskuuta 2001) Aihe: Ehdottoman luottamuksellisten tietojen toimittaminen komissiosta Parlamentin ja komission välillä 6. heinäkuuta 2000 tehdyn puitesopimuksen mukaan komissio voi toimittaa valituille parlamentin toimenhaltijoille tiettyjä ehdottoman luottamuksellisiksi luokittelemiaan tietoja, joita ei saa toimittaa edelleen muille parlamentin jäsenille. Voiko komissio toimittaa luettelon kaikista tapauksista, joihin se on tähän mennessä soveltanut tätä menettelyä, ja ilmoittaa jokaisessa yksittäistapauksessa, kenelle ehdottoman luottamuksellisiksi luokitellut tiedot toimitettiin ja mistä asiasta oli kyse? Onko komissio tietoinen siitä, että tietojen antaminen kohdennetusti yksittäisille toimenhaltijoille on vastoin parlamentin työjärjestystä, jossa määrätään, että asiasta vastaava valiokunta käsittelee parlamentille toimitetut luottamukselliset asiakirjat ja tiedot ja ne on tätä varten esitettävä kaikille valiokunnan jäsenille? Voiko komissio asettaa luottamuksellisesti saataville kopiot edellä mainitun menettelyn mukaisesti toimitetuista huomautuksista ja asiakirjoista? Voiko komissio toimittaa kopion sisäisistä säännöistään, joita sovelletaan tällä hetkellä kirjallisiin kysymyksiin vastaamiseen EY:n perustamissopimuksen 197 artiklan mukaisesti? Voiko komissio ilmoittaa, missä määrin näitä sääntöjä muutettiin puitesopimuksen määräysten huomioon ottamiseksi? Romano Prodin komission puolesta antama vastaus (24. huhtikuuta 2001) Komissiolla ei ole luetteloa luottamuksellisista asiakirjoista tai tiedoista, jotka se on toimittanut parlamentille tämän 6. heinäkuuta 2000 tehdyn puitesopimuksen liitteen III nojalla esittämien pyyntöjen perusteella. Varmistaakseen puitesopimuksen asianmukaisen soveltamisen kaikissa yksiköissään komissio on laatinut aiheesta käytännön oppaan. Luottamuksellisten asiakirjojen tai tietojen toimittamista koskevat pyynnöt käsitellään useimmissa tapauksissa hajautetusti eli siinä komission yksikössä, jonka vastuualueeseen kyseinen asia kuuluu. Komissio ei ole parlamentin jäsenten kanssa yhtä mieltä siitä, että Euroopan parlamentin työjärjestyksen (14. painos) liitteen VII 3 kohta edellyttäisi luottamuksellisten asiakirjojen esittämistä kaikille parlamentin toimivaltaisen valiokunnan jäsenille. Komissio katsoo, että kyseinen säännös mahdollistaa asiakirjojen toimittamisen valiokunnan kaikille jäsenille, mutta ei velvoita siihen. Komissio ei tästä syystä katso parlamentin työjärjestyksen ja puitesopimuksen olevan ristiriidassa keskenään. Parlamentille puitesopimuksen nojalla toimitetuttuja asiakirjoja on pyydetty komissiolta jo monissa kirjallisissa kysymyksissä, erityisesti Gabriele Staunerin kirjallisissa kysymyksissä E-3240/00, P-3478/00, E-4072/00, P-0203/01, E-0539/01 ja P-0571/01. Parlamentin jäsenille ja parlamentin pääsihteeristölle toimitetaan suoraan kopio parlamentin kirjallisiin kysymyksiin vastaamiseen sovellettavista säännöistä, joita ei ole muutettu puitesopimuksen tekemisen jälkeen. Tämä johtuu syistä, jotka on esitetty komission vastauksissa kirjallisiin kysymyksiin P-0203/01 ja E-0539/01 ja asiassa T-0236/00 R, Gabriele Stauner ym. vastaan parlamentti ja komissio, 15. tammikuuta 2001 annetun ensimmäisen oikeusasteen tuomioistuimen presidentin määräyksen 49, 50 ja 51 kohdassa.